b"\n_START_ARTICLE_\nComtat de Trast\xc3\xa0mara\n_START_SECTION_\nAntecedents\n_START_PARAGRAPH_\nEl t\xc3\xadtol de comte de Trast\xc3\xa0mara apareix al segle XI, com un domini feudal al nord de Gal\xc3\xadcia (Tras-Tamara\xc2\xa0= m\xc3\xa9s enll\xc3\xa0 del Tambre, o al nord del\xc2\xa0Tambre), vassall del\xc2\xa0rei de Lle\xc3\xb3\xc2\xa0(o del rei de\xc2\xa0Gal\xc3\xadcia, segons les \xc3\xa8poques) i associat originalment al llinatge dels\xc2\xa0Traba.\xc2\xa0Es tractava d'un dels feus m\xc3\xa9s importants del regne i un dels que proporcionava majors rendes.\xc2\xa0En un moment donat, s'extingeix la\xc2\xa0casa de Traba\xc2\xa0i el t\xc3\xadtol reverteix en el rei de\xc2\xa0Lle\xc3\xb3\xc2\xa0(i despr\xc3\xa9s, en el sobir\xc3\xa0 de la Corona de Castella).\xc2\xa0Durant un temps, els reis van usar aquest t\xc3\xadtol (i les grans rendes associades) per premiar la fidelitat d'alguns nobles, als quals nomenaven comtes de Trast\xc3\xa0mara a t\xc3\xadtol vitalici, no hereditari, de tal forma que el t\xc3\xadtol revertia en la corona despr\xc3\xa9s de la defunci\xc3\xb3 del comte.\xc2\xa0\xc3\x89s, per exemple, el cas d'\xc3\x81lvar N\xc3\xba\xc3\xb1ez Osorio, majordom major d'Alfons XI._NEWLINE_Cap a 1340 el rei de Castella Alfons XI atorga el t\xc3\xadtol de comte de\xc2\xa0Trast\xc3\xa0mara\xc2\xa0al seu fill\xc2\xa0bastard\xc2\xa0Enric. Aquest Enric\xc2\xa0\xc3\xa9s el fundador de l'anomenada casa de\xc2\xa0Trast\xc3\xa0mara, un llinatge els membres del qual, finalment, arribarien a ser reis de Castella, Arag\xc3\xb3, Navarra, Sic\xc3\xadlia i N\xc3\xa0pols. S'ha de tenir en compte que, durant la Primera Guerra Civil castellana, el rei Pere va nomenar comte de\xc2\xa0Trast\xc3\xa0mara\xc2\xa0Fern\xc3\xa1n\xc2\xa0Ruiz de Castro (el seu suport m\xc3\xa9s important a Gal\xc3\xadcia), desposseint el seu germanastre Enric temporalment del t\xc3\xadtol. Despr\xc3\xa9s de la batalla de Montiel, el ja rei Enric nomena comte de\xc2\xa0Trast\xc3\xa0mara\xc2\xa0el seu nebot Pedro\xc2\xa0Enr\xc3\xadquez\xc2\xa0de Castilla. El t\xc3\xadtol roman en el llinatge\xc2\xa0Enr\xc3\xadquez\xc2\xa0fins que aquest s'extingeix el 1430. Cal tenir en compte que, precisament a causa de l'ascens de la casa de\xc2\xa0Trast\xc3\xa0mara\xc2\xa0a la corona de Castella, es van produir importants canvis en l'organitzaci\xc3\xb3 feudal de Gal\xc3\xadcia que van reduir notablement les rendes del comtat de\xc2\xa0Trast\xc3\xa0mara. Finalment, el 4 de febrer de 1445, per privilegi atorgat a Sant Mart\xc3\xadn de\xc2\xa0Valdeiglesias, el rei Joan II de Castella nomena comte de\xc2\xa0Trast\xc3\xa0mara\xc2\xa0a t\xc3\xadtol hereditari Pedro \xc3\x81lvarez\xc2\xa0Osorio."